**NOTĂ INFORMATIVĂ**

***la proiectul de lege pentru modificarea și completarea unor acte legislative***

|  |
| --- |
| 1. **Denumirea autorului și, după caz, a participanților la elaborarea proiectului** |
| Proiectul de lege a fost elaborat de Centrul de Implementare a Reformelor, în coordonare cu Cancelaria de Stat. |
| 1. **Condițiile ce au impus elaborarea proiectului de act normativ și finalitățile urmărite** |
| În programul său de activitate, Guvernul și-a asumat angajamentul de a realiza reforma administrației publice centrale, inclusiv prin optimizarea numărului de ministere și al autorităților publice.  Viziunea Guvernului privind modul de realizare a acestui angajament este reflectată în mai multe documente de politici publice, în special în Strategia privind reforma administrației publice pentru anii 2016-2020, aprobată prin Hotărârea Guvernului nr. 911 din 25 iulie 2016 și Planul de acțiuni pe anii 2016-2018 pentru implementarea acestei Strategii, aprobat prin Hotărârea Guvernului nr. 1351 din 5 decembrie 2016.  O primă acțiune în acest sens o constituie elaborarea de către Centru de Implementare a Reformelor, în coordonare cu Cancelaria de Stat, a proiectului noii Legi cu privire la Guvern.  Pentru a asigura punerea în aplicare a prevederilor proiectului noii Legi cu privire la Guvern, este necesară operarea unor amendamente în legile, prevederile cărora, în redacția actuală, ar intra în colizie cu noile norme juridice ce urmează să reglementeze modul de organizare și funcționare a Guvernului.  În consecință a fost elaborat proiectul de lege pentru modificarea și completarea unor acte legislative.  Elaborarea acestui proiect este determinată în special de faptul că prin proiectul noii Legi cu privire la Guvern se preconizează divizarea funcțiilor politice de cele de administrare a ministerelor, fortificarea competențelor Cancelariei de Stat, excluderea funcției de viceministru, consolidarea funcției de secretar de stat, instituirea funcției de subsecretar de stat în ministere, renunțarea la enumerarea în lege a ministerelor și altor autorități administrative centrale, revizuirea procedurii de reorganizare structurală a Guvernului pe durata unui mandat, etc. |
| 1. **Principalele prevederi ale proiectului și evidențierea elementelor noi** |
| Astfel proiectul elaborat propune operarea unor modificări și completări la 17 legi, a căror esență constă în următoarele:   * ***excluderea funcției de viceministru*** și, după caz, ***substituirea*** acesteia ***cu funcția de secretar de stat*** *(articolele I, II, III, IV (pct. 1) V, VI, VII, VIII pct.1 , IX, XI, XII, XIII, XVI pct.5 XVII din proiect)*; * ***consolidarea funcției de secretar de stat,*** în acest scop fiind propus în redacție nouă art. 13 din Legea nr. 98/2012 privind administrația publică centrală de specialitate *(art. XVI pct. 6 din proiect)*; * ***introducerea funcției de subsecretar de stat în ministere*** și, în cazul ministerului Afacerilor Externe și Integrării Europene, ***a funcției de secretar general adjunct***, care va avea statut de funcționar public de conducere de nivel superior și va asista secretarul de stat în exercitarea funcțiilor sale conform domeniilor de activitate ale ministerului, date în competență de către ministru la propunerea secretarului de stat. *(art. IV pct. 2, art. X pct. 1, art. XIV pct. 2, art. XV pct. 2 și 3, art. XVI pct.4 și pct. 6 din proiect)*; * ***schimbarea statutului secretarului general al Guvernului și a secretarilor generali adjuncți ai Guvernului*** din persoane cu funcție de demnitate publică în funcționari publici de nivel superior, în scopul fortificării statutului acestor funcționari și sporirii stabilității lor în funcție *(art. VIII pct.2, art. X pct. 1, art. XIII pct. 2, art. XIV pct. 1 alineatul întâi din proiect, art. XV pct. 1 alineatul întâi din proiect)*; * ***schimbarea statutului șefilor și șefilor adjuncți ai oficiilor teritoriale ale Cancelariei de Stat*** din persoane cu funcții de demnitate publică în funcționari publici de conducere, ceea ce va contribui la profesionalizarea acestei categorii de funcționari, va spori stabilitatea în funcție a acestora și li se va consolida statutul *(art. X pct. 2, art. XIII pct. 2, art. XIV pct. 1 alineatul al doilea, art. XV pct. 1 alineatul al doilea din proiect)*; * ***ajustarea procedurilor de constituire, reorganizare și lichidare a ministerelor, altor autorități administrative subordonate Guvernului*** și structurilor organizaționale din sfera lor de competență în conformitate cu conceptul propus în proiectul noii Legi cu privire la Guvern, ceea ce va contribui inclusiv la clarificarea și flexibilizarea procedurii de reorganizare structurală a Guvernului pe durata unui mandat la inițiativa Prim-ministrului *(art. XVI pct. 3, pct. 7, pct. 9, pct. 13 din proiect)*; * ***excluderea prevederilor legale care stabilesc subordonarea nemijlocită ministrului sau a directorului general al autorității administrative centrale a unor subdiviziuni interne autonome,*** în contextul necesității delimitării funcțiilor politice de cele de administrare *(art. XVI, pct.12 din proiect)*; * ***unificarea procedurii de numire în funcție și eliberare din funcție a directorului general al autorității administrative centrale*** prevăzută de art. 17 alineatul (1) din Legea nr. 98/2012 privind administrația publică centrală de specialitate *(art. XVI pct. 8 alineatul al doilea din proiect)*; * ***concretizarea competenței de adoptare a deciziei privind crearea colegiilor*** ministerelor și altor autorități administrative centrale *(art. XVI pct. 14 din proiect);* * ***acordarea Guvernului dreptului de a redistribui alocațiile aprobate în Legea bugetului de stat pentru anul 2017***, între ministere, alte autorități administrative centrale și structurile organizaționale din sfera lor de competență, precum și Academia de Științe a Moldovei, ca și consecință a reorganizării structurale a administrației publice centrale subordonate Guvernului *(art. XVII din proiect)*; * ***ajustări redacționale*** determinate denecesitatea excluderii mențiunii exprese a numărului și datei de adoptare a Legii cu privire la Guvern din textul Legii nr. 98/2012 privind administrația publică centrală de specialitate și de necesitatea excluderii ambiguităților în constituirea colegiilor ministerelor și altor autorități administrative centrale *(art. XVI pct. 1, pct. 2, pct. 8 alineatul întâi, pct. 10, pct. 11 din proiect);* * ***stabilirea unor dispoziții tranzitorii*** determinate de schimbarea statutului unor funcții de demnitate publică în funcții publice de conducere de nivel superior sau, respectiv, în funcții publice de conducere *(art. XVIII din proiect)*. |
| 1. **Fundamentarea economico-financiară** |
| Efectul economico-financiar al proiectului de lege este analizat numai prin prisma identificării unui impact semnificativ. Astfel, din analiza economico-financiară realizată se constată că proiectul presupune anumite implicații financiare, numai asupra bugetului de stat, legate de cheltuielile privind remunerarea muncii și eventuale garanții sociale asigurate de legislația în vigoare, ca rezultat al:   * modificării statutului funcției de secretar general al Guvernului, de secretar general adjunct al Guvernului, șef și șef adjunct ai oficiilor teritoriale ale Cancelariei de Stat, din funcții de demnitate publică în funcții publice de conducere de nivel superior și, respectiv, funcții publice de conducere; * instituirii funcției de subsecretar de stat în ministere și secretar general adjunct în cadrul Ministerului Afacerilor Externe și Integrării Europene, ca funcție diplomatică.   Estimările realizate ne demonstrează, că modificarea statutului funcțiilor persoanelor de demnitate publică menționate nu va impune cheltuieli suplimentare din bugetul de stat, deoarece salariul mediu de până și după modificarea statutului nu implică modificări esențiale. De asemenea, în ipoteza exprimării refuzului tuturor persoanelor care dețin funcțiile respective de demnitate publică de a ocupa noile funcții publice, ar putea fi înregistrate cheltuieli bugetare suplimentare de cel mult 1,2 mil. lei aferente garanțiilor sociale asigurate persoanelor cu funcții de demnitate publică conform art. 17 din Legea 199/2010 cu privire la statutul persoanelor cu funcții de demnitate publică, care conform estimărilor vor fi acoperite din contul economiilor de cheltuieli bugetare care vor fi înregistrate ca efect al suprimării funcției de viceministru.  Efectul financiar de la instituirea funcție de subsecretar de stat în ministere, pornește de la raționamentul că după reforma administrației publice centrale, fiecare minister va avea în statele de personal cel mult 4 subsecretari de stat, divizați pe domenii de competență. Prin urmare, pentru această categorii de funcționari publici, se estimează cheltuieli bugetare anuale de circa 4,6 mil lei, inclusiv contribuțiile de asigurări sociale de stat obligatorii și primele de asigurare obligatorie de asistenţă medicală. Însă, se remarcă că acest efort financiar al bugetului de stat va fi acoperit din contul suprimării funcției de viceministru (43 funcții).  În context, ținem să evidențiem faptul că suprimarea funcției de viceministru va asigura optimizarea cheltuielilor bugetare anuale cu circa 7,4 mil lei, din care 1,5 mil lei contribuții de asigurări sociale și prime de asigurări medicale obligatorii, din contul reducerii cheltuielilor pentru retribuirea muncii.  Astfel, se constată că eforturile financiare suplimentare bugetare care rezultă din prevederile proiectului de lege, vor fi acoperite în totalitate din contul optimizării cheltuielilor bugetului de stat ca efect al suprimării funcției de viceministru. |
| 1. **Modul de încorporare a proiectului în sistemul actelor normative în vigoare** |
| Adoptarea și intrarea în vigoare a proiectului va necesita ajustarea cadrului normativ al Guvernului în vederea excluderii eventualelor conflicte cu norme legale care se propun a fi modificate.  Astfel pentru a asigura realizarea acestei sarcini, în conformitate cu prevederile art. XVIII alineatul (4), Guvernul urmează să întreprindă măsuri de reglementare normativă printre care ținem să evidențiem următoarele:   * să modifice regulamentele de organizare și funcționare ale ministerelor și altor autorități administrative din subordine în contextul suprimării funcției de viceministru, consolidării funcției de secretar de stat și introducerii funcției de subsecretar de stat; * să revizuie cadrul normativ de organizare și funcționare a Cancelariei de Stat din perspectiva modificării statutului conducerii acesteia și a modificării modului de numire în funcție a șefilor și șefilor adjuncți ai oficiilor teritoriale ale Cancelariei de Stat; * să revizuie cadrul normativ al Guvernului care pune în aplicare prevederile legislației privind salarizarea funcționarilor publici * să modifice actele normative ale Guvernului care stabilesc statutul unor subdiviziuni interne autonome ale ministerelor și/sau a altor autorități publice. |
| 1. **Avizarea și consultarea publică a proiectului** |
| În conformitate cu prevederile art. 21 din Legea nr. 780 din 27 decembrie 2001 privind actele legislative, Centrul de Implementare a Reformelor prezintă proiectul noii Legi cu privire la Guvern pentru avizare și consultare publică. |

**Iurie CIOCAN**,

director al Centrului

de Implementare a Reformelor